ທ່ານນາງອອງຊານຊູຈີ ຈົດທະບຽນພັກ NLD ແລະໄປຢ້ຽມສະພາ
ທ່ານນາງອອງຊານຊູຈີ ຜູ້ນໍາປະຊາທິປະໄຕ ໃນມຽນມາ ຈົດທະບຽນພັກຂອງທ່ານນາງ ເພື່ອສະມັກເຂົ້າແຂ່ງຂັນ ໃນການເລືອກຕັ້ງສ້ອມ.
ຜູ້ນຳປະຊາທິປະໄຕມຽນມາທ່ານນາງອອງຊານຊູຈີ ໄດ້ຈົດທະບຽນພັກສັນນິບາດແຫ່ງຊາດ ເພື່ອປະຊາທິປະໄຕຂອງທ່ານນາງເປັນພັກການເມືອງຢ່າງເປັນທາງການໃນມື້ວັນສຸກວານນີ້ ເພື່ອແຜ້ວທາງໄປສູ່ການສະມັກເຂົ້າແຂ່ງຂັນເອົາບ່ອນນັ່ງຢູ່ໃນສະພາແຫ່ງຊາດ ພວກເຈົ້າໜ້າທີ່ກ່າວວ່າເຂົາເຈົ້າຈະສະມັກເຂົ້າແຂ່ງຂັນໃນການເລືອກຕັ້ງສ້ອມຈຳນວນນຶ່ງຊຶ່ງ ຈະມີຂຶ້ນໃນໄວໆນີ້ ເວລາໃດການຈົດທະບຽນຫາກໄດ້ຮັບການອະນຸມັດ ຢ່າງເປັນທາງການ ແລ້ວທີ່ຄາດວ່າຈະມີຂຶ້ນໃນພາຍນຶ່ງອາທິດ ທ່ານນາງອອງຊານຊູຈີຍັງບໍ່ທັນປະກາດໃຫ້ຊາບ ເທື່ອກ່ຽວກັບເຂດເລືອກຕັ້ງທີ່ທ່ານນາງຄາດວ່າຈະສະມັກເຂົ້າແຂ່ງຂັນ ນອກນັ້ນແລ້ວທ່ານນາງອອງຊານຊູຈີ ຜູ້ທີ່ເຄີຍໄດ້ຮັບລາງວັນໂນແບລຂະແໜງສັນຕິພາບຍັງ ໄດ້ໄປຢ້ຽມສະພາແຫ່ງຊາດເປັນເທື່ອທຳອິດ ນັບແຕ່ທ່ານນາງໄດ້ຖືກປ່ອຍ ຈາກການກັກບໍລິ ເວນໃນປີກາຍນີ້ ທ່ານນາງໄດ້ພົບປະກັບທ່ານ Shwe Mann ເຈົ້າໜ້າທີ່ອະວຸໂສຂອງລັດຖະ ບານທີ່ໄດ້ຮັບການໜຸນຫຼັງຈາກທະຫານຂອງມຽນມາແລະພວກທະຫານທີ່ປົກຄອງປະເທດ ກ່ອນໜ້ານັ້ນ ພັກສັນນິບາດແຫ່ງຊາດເພື່ອປະຊາທິປະໄຕໄດ້ຖືກຖອນຖານະຈາກການເປັນພັກການເມືອງ ໃນປີກາຍນີ້ ຍ້ອນພັກດັ່ງກ່າວປະຕິເສດບໍ່ຍອມເຂົ້າຮ່ວມໃນການເລືອກຕັ້ງແຫ່ງຊາດທີ່ເປັນ ບັນຫາຖົກຖຽງໂຕ້ແຍ້ງຍ້ອນຜູ້ສະໜັບສະໜຸນປະຊາທິປະໄຕ ທີ່ໄດ້ຮັບຄວາມນິຍົມຈາກມະ ຫາຊົນ ບໍ່ໄດ້ຮັບອະນຸຍາດໃຫ້ລົງສະມັກແຂ່ງຂັນ ການເລືອກຕັ້ງຊຶ່ງໄດ້ຍັງຜົນໃຫ້ມີການຕັ້ງລັດຖະບານຊຸດໃໝ່ ເຖິງແມ່ນຍັງສືບຕໍ່ຄອບງຳໂດຍ ພວກນາຍທະຫານໃນອະດີດແລະປັດຈຸບັນກໍຕາມແຕ່ໄດ້ຈັດຕັ້ງປະຕິບັດການປະຕິຮູບຈຳນວນ ນຶ່ງຮວມທັງຫຼຸດຢ່ອນຜ່ອນຜັນໃນການຈຳກັດຮັດແຄບ ໃນດ້ານການຂ່າວ ແລະເລີ່ມເປີດການ ເຈລະຈາຫາລືກັບພວກທີ່ຕຳໜິຕິຕຽນ